Leef vir die wil van God – 1 Petrus 4:1-5 – NGK Somerstrand
Written by Chris van Wyk on 10/05/2020 . Posted in Chris van Wyk.
Tema: Leef vir die wil van God – 1 Petrus 4:1-5
Somerstrand 10 Mei 2020
Die boek Openbaring is die belangrikste boodskap wat Jesus Christus aan sy kerk gegee het in 'n openbaring aan Johannes. Dit is aan die een kant die testament van sy nalatenskap aan ons, maar aan die ander kant ook sy agenda met die verlossingsplan vir die wêreld.
Die seëls is gebreek. Die trompette blaas. Die bakke van God se verlossende oordeel word uitgegiet. Die bruilofsfees van die Lam en sy bruid is amper daar. Die nuwe hemel en aarde is amper voltooi.
Ons begin op Hemelvaart 21 Mei 18:30. Ons sit dit voort vir 10 dae om 18:30 behalwe vir die twee Sondae wat die diens om 09:00 is. Ek stel volgende week by die erediens 'n boek bekend wat jy vir jou stiltetyd kan gebruik gedurende Pinkster. Jy kan só die hele Openbaring deurwerk.
Ons lees op die oomblik in 1 Samuel en die verhaal van Elkana en Hanna het my besonderlik getref. Hulle was baie lief vir mekaar. Maar, sy het nie kinders gehad nie. Elkana was baie lief vir haar. Hy het vir haar twee keer meer van die offervleis gegee as vir die res van sy familie. Maar, sy was baie hartseer. Wou 'n kind hê. Elkana sê op 'n punt vir haar by 'n fees: "Is ek vir jou nie beter as tien seuns nie?"
Dit is die punt waarop sy opstaan en tempel toe gaan en opnuut gaan bid vir 'n kind. En die Here hoor haar. Nie net het sy daarna nog ses kinders gehad nie, maar daardie eerste seun was Samuel. Die man van God. Haar loflied weerklink tot in die NT met die geboorte van Jesus vir Maria. Maria het daardie loflied geken, soos 'n mens agterkom uit die groot ooreenkomste daarin.
Baie geluk vir elke moeder. Of jy nouself die voorreg het om 'n ma te wees. Of jy 'n moeder het. 'n Wonderlike geseënde dag.
Basil Rathbone verjaar vandag. Baie geluk.
Johan Griesel gaan in vir operasie môre. Baie sterkte vir jou.
Karen Becker het ons verlede week uitgedaag rondom hierdie uitreik challenge. Praktiese stappe wat jy kan neem om uit te reik na mense. Gebaseer op die boodskap van 1 Petrus 3. Ek het die volledige uitdaging van 30 dae in die nuusbrief gesit. Dit begin deur vir vier mense te bid. Uitstekende praktiese getuienis. Neem deel en laat ons weet wat die Here daardeur doen.
Lied 184:1-4 – Lofsing die Here, die Ewige, sing tot sy ere – koor
Hier is die pdf vir die kinders.
Die duiwel se strategie
Miskien onthou van julle CS Lewis se unieke boek: The Screwtape Letters – Letters from a senior to a junior devil (1942). Dit is 31 briewe van 'n senior duiwel, Screwtape, aan 'n junior duiwel, Wormwood. Screwtape wil vir Wormwood help om 'n nuwe Christen te verlei en te keer dat hy die Here dien. Vandaar die reeks briewe wat telkens nuwe strategieë ontwerp om die nuwe Christen se geestelike groei in die wiele te ry.
In die tiende brief van die senior duiwel Screwtape aan sy nefie Wormwood, die junior duiwel, skryf hy oor 'n paar nuwe vriende wat hulle "pasiënt", die nuwe Christen, ontmoet het, en oor wie hy baie opgewonde was (bl 53-56).
Die senior duiwel gebruik die vriende as sy strategie. Die nuwe vriende is ryk, elegant, oppervlakkig intellektueel, en "brightly skeptical" oor alles in die wêreld. Ongelowiges dus. Hulle stimuleer die nuwe Christen se ydelheid (vanity) om "in" te probeer wees, om "saam te kan gesels."
Wat Screwtape voorstel vir Wormwood is om die nuwe Christen te laat dink dat hierdie nuwe vriende 'n aanwins vir hom is. Dat hy verby hulle ongeloof moet leer kyk en eerder hulle gewildheid in die samelewing moet raak sien.
Want, sê die senior duiwel, hoe meer die nuwe Christen stilbly as hy eintlik oor sy geloof moes getuig het, of hoe meer hy lag oor hulle siniese en skeptiese grappe eerder as om nie te reageer nie, hoe meer sal hy sy eie geloof begin bevraagteken.
"He will assume, at first only by his manner, but presently by his words, all sort of cynical and sceptical attitudes which are not really his. But if you play him well, they may become his. All mortals tend to turn into the thing they are pretending to be. This is elementary."
Screwtape besef dat die "Enemy" – uiteraard sy naam vir die Here self – nie stil sal sit nie, en sy nuwe kind sal bystaan. Daarom beplan die senior duiwel ook 'n strategie vir wanneer die man die gevare van sy nuwe vriende begin insien.
"If he is a big enough fool you can get him to realise the character of the friends only while they are absent; their presence can be made to sweep away all criticism."
As dit gebeur, sê die senior duiwel, kan jy hom oortuig om 'n parallelle lewe te lei. Wanneer hy by gelowiges is, doen hy soos gelowiges dinge doen. As hy by vriende is, doen hy soos vriende doen.
"He will not only appear to be, but actually be, a different man in each of the circles he frequents."
As hy 'n bietjie slimmer is, is die raad van die senior duiwel, moet die strategie wees om hom te laat dink dat hy eintlik baie vernuftig is om twee lewens te lei.
"This is done by exploiting his vanity." (ydelheid / pronksug / praalsiekte)
Hy kan aan die een kant dit geniet om saam met gelowiges in die kerk te aanbid, want hy weet hulle verstaan nie eintlik die komplekse wêreld waarin hy daarbuite lewe nie.
Terselfdertyd kan hy dit aan die ander kant geniet om saam met sy vriende allerhande onhebbelike dinge te doen, want hy ken 'n "dieper", "geestelike" wêreld wat hulle nooit sal verstaan nie.
"He is the complete, balanced, complex man who sees round them all. Thus, while being permanently treacherous to at least two sets of people, he will feel, instead of shame, a continual undercurrent of self-satisfaction."
En as hy nogtans begin om die valsheid van hierdie twee lewens raak te sien, sê die senior duiwel, kan jy hom oortuig, op 'n heel onspesifieke manier, dat hy hierdie ongelowiges vriende van hom 'n guns doen deur vir hulle grappies te lag. Want, as hy sou ophou, sal hy immers onverdraagsaam wees. En dit sal 'n groter sonde wees as om volgens die wil van God te begin lewe.
Wonder of jy iets hiervan in jou eie lewe kan raaksien?
Lewe jy twee lewens? Verdra jy die sinisme en skeptisisme van vriende, want jy wil nie aanstoot gee nie? Bly jy maar stil as jy al moes gepraat het? Drink jy maar nog 'n glasie, al moes jy lankal opgehou het?
Ons praat vandag oor die wil van God.
Petrus skryf drie keer in sy brief oor die wil van God.
In hoofstuk 2 moedig Petrus ons aan om ons te weerhou van liggaamlike begeertes. Hoekom? Twee redes:
Want, sê hy, dit maak oorlog maak teen die siel. Liggaamlike begeertes is dinge wat jou gemeenskap met God bedreig. Wat sy stem in jou lewe stilmaak. Jy kan nie jou eie sondige begeertes vervul en terselfdertyd die wil van die Here doen nie.
Ter wille van jou getuienis in hierdie wêreld. As die ongelowiges sien dat ons leef soos God dit wil, sal hulle God "op die dag van sy koms" kan verheerlik. Jou lewe is 'n helder stem van God. Of nie.
"Want so is dit die wil van God dat julle deur goed te doen die onkunde van dwase mense stilmaak." (1 Pet 2:15)
Dit is die doel daarvan. As die wêreld nie in ons kan sien hoe God wil hê dat ons moet leef nie, waar sal hulle dit ooit kan sien?
In hoofstuk 4 gaan Petrus verder met hierdie gedagtegang.
4:1Aangesien Christus dan liggaamlik gely het, moet julle ook julleself met dieselfde denkwyse toerus, dat hy wat liggaamlik gely het, opgehou het met sonde 2sodat hy die res van sy tyd as mens nie langer vir die begeertes van mense leef nie, maar vir die wil van God.
3Immers, die tyd wat verby is, was genoeg om te gedoen het wat die heidene begeer, toe julle geleef het in losbandigheid, wellus, dronkenskap, brassery, drinkpartytjies en afskuwelike aanbidding van afgode.
4Daarom is hulle verbaas omdat julle nie saam ingaan in dieselfde stroom van losbandigheid nie, en beledig hulle julle.
5Hulle sal rekenskap gee aan Hom wat gereed is om die lewendes en dooies te oordeel. (1 Pet 4:1-5 – ASV)
Die "stroom van losbandigheid"
Petrus moedig ons aan om ons te weerhou van die begeertes van mense. Hy tipeer dit as 'n "stroom van losbandigheid".
Dit is sondes van losbandigheid (aselgeia – met geen seksuele morele grense), wellus (epithumia – die bose begeerte vir iets wat aan iemand anders behoort), dronkenskap (oinophlugia – groot hoeveelhede wyn), brassery (kōmos – orgies) en afskuwelike ("disgusting") aanbidding van afgode.
Maar, wat ons moet raaksien, dit gaan nie net oor jou eie voorliefde vir dié dinge nie, maar ook oor die feit dat jy inval by die begeertes van ander mense. Dit is van beide wat jy jou moet losmaak, selfs al beteken dit dat jy jou gewildheid by ander mense sal moet inboet.
Wel, juis omdat jy vir dié mense omgee! Want, sê Petrus, God is gereed om die lewendes en die dooies te oordeel. Dié dag is naby dat Hy 'n streep sal trek en almal voor sy regterstoel sal verskyn om geoordeel te word.
En as jy in dieselfde "stroom van losbandigheid" lewe as die ongelowiges, dan stel jy nie net jou eie geestelike lewe in gevaar nie, maar die lewe van elke ongelowige.
Kyk, die wêreld hou ons lewens dop. Ongelowiges kyk wat gelowiges doen. En, ja, natuurlik sal hulle verbaas wees as ons nie saam ingaan in dieselfde stroom van losbandigheid nie. Ja, natuurlik sal hulle jou beledig dat jy nie saamspeel met die stroom nie.
Maar, moet nooit onderskat watter getuienis een: "Nee! Ek gaan nie hiermee saam nie," op mense rondom jou kan hê nie.
Soos Spreuke 14:19 sê:
"Eventually, evil will pay tribute to good; the wicked will respect God-loyal people." (The Message).
Hoe meer jy in die stroom van die "wil van God" beweeg, hoe minder sal die "stroom van losbandigheid" 'n effek op jou hê. En hoe 'n groter getuienis sal jy hê in hierdie wêreld.
Christus het gely en gesterwe dat ons met die sonde kan klaarspeel
Dit is immers waarvoor Christus gely en gesterwe het, sodat ons, soos Hy, met die sonde kan klaarspeel. Ons hoef nou nie meer ons deur ons menslike begeertes te laat lei nie – of dit nou ons eie begeertes is, of dié van ander – maar kán nou doen wat God van ons vra.
Wat is hierdie wil van God?
Dit is God se begeerte vir menswees. Dit is hoe Hy dink oor menswees. Dit is wat Hy vir jou begeer. Dit is wat Hy deur jou in hierdie wêreld wil doen. En die Bybel is die volmaakte boek wat daardie wil uitspel.
Petrus gaan aan om in die hoofstuk God se wil uit te spel. Hy sê:
7Die einde van alles is naby. Wees dus selfbeheersd en helder van gees sodat julle kan bid.
Die tyd van inperking is 'n bonus om juis dit te doen, belangrik, terwyl jy nie so sterk onder die invloed van vriende is wat jou kan verlei om saam met die stroom te gaan nie.
God se wil sluit in dat ons:
8bo alles vir mekaar innige liefde te hê omdat liefde 'n menigte sondes bedek.
Soos Jakobus, die broer van Jesus, ons help om dit te verstaan:
"As een onder julle van die waarheid afgedwaal het en iemand hom bekeer, laat hy weet dat die een wat 'n sondaar van sy dwaalweg bekeer, 'n siel uit die dood sal red en 'n menigte sondes sal bedek. (Jak 5:19-20)
Petrus skryf oor gasvryheid, oor mekaar bedien met die gawes wat God vir ons gegee het, om "goeie bestuurders van die veelsoortige genade van God" te wees.
Gaan lees gerus verder in hoofstuk 4 oor wat Petrus ons vertel oor die wil van God. Hy sluit die hoofstuk af deur weereens vir ons te herinner dat as dit tot lyding lei, ons nie daarvoor moet skrik nie:
19Dié wat in ooreenstemming met die wil van God ly, moet hulle lewens oorgee aan die getroue Skepper, en aanhou goeddoen.